khistorydata/jeongjo-sjw-relations huggingface dataset:
정조 11년
李秉模以禮曹言啓曰文孝世子小祥後親臨魂宮墓所時自上服色問議于時原任大臣事命下矣問議于時原任大臣則領議政金致仁判府事徐命善領敦寧洪樂性以爲臣等俄於筵中已有承詢仰達者而服制旣以朞年爲定則服當至朞年而止廟墓行禮時外一例從吉恐似得宜而臣等素昧禮意不敢臆對伏惟上裁云左議政李在協以爲朞年之制旣盡則服色從吉禮之大經而至於三年內廟墓門內則用黲袍允合情文況有先朝癸酉已行之例臣無容更議伏惟上裁云右議政兪彦鎬以爲乃者禮堂承命以文孝世子小祥後廟墓動駕時服色常變當否歷詢諸大臣至及賤臣不勝惶愧而第伏念今此朞制體段甚重似與先朝壬申十一月以後已行之禮有所差等然凡服旣定於始制之日則只當論其一周之限而已服盡之後儀文已皆復吉矣廟墓行祀時則雖以淡服示變而至於動駕服色一依常禮恐合事宜伏惟上裁云領府事鄭存謙以爲王朝典禮事體至重以臣蒙昧何敢臆對於俯詢之下而第念先朝癸酉臨廟行禮時用黲袍旣有已例服盡從吉之後只於廟墓臨奠時則依癸酉已行之禮恐爲得宜惟在詢處伏惟上裁云判府事李福源以爲禮有嚴截有宛轉處哀雖未盡而服已盡則變制而從吉此是嚴截也祭時服吉祭後服微吉漸次卽吉不忍純變者此是宛轉也先正金長生以爲朞服祥後易以素服如忌日服色待後日始吉服云私家通行多倣此意至於王朝典禮未有考據不敢妄議戊申已例亦在喪禮大定之前未知其時服色之果如何而以先正之論推之則祭後微吉之服似不過終其日而已事體雖重於他朞服變除之節恐無推展加等之道而臣本昧禮惟在博詢而處之伏惟上裁云判付事金熤以爲朞服云者服盡於朞年之謂也朞已滿矣則服已盡矣服盡之後則雖於廟墓親臨之時行禮時外似合從吉而已而以臣蒙昧之識不敢質言仰對於莫重王朝之禮伏惟上裁云矣時原任大臣之議如此上裁何如傳曰朞制旣遵戊申例則制畢後臨廟入廟時服色同異亦當考出遵用而本曹旣無可據文蹟至於癸酉服色本制與今有殊且値補編禮制之新定伊時至有旣除還御之特敎則恐不必援用於今制若欲臆斷而義起之臨廟則自出宮時從常用吉服但於入廟時自齋殿改御黲袍近侍及百官從上服侍衛仍吉惟繖扇及掖隷之用靑色一依諸臣喪擧哀例至於魂宮內侍墓所守侍墓官以下當用三年之制而如分司堂郞及入直諸官用享官忠義之例以淺淡服終三年事分付李判府議中引先正說以祥後易以素服待後日始吉爲對者此說誠有所據而王朝典禮異於私家如是則自不無掣肘之端大祥之禫日小祥之練日皆於當日卽吉而從吉之後還宮之前上下皆着黑色團領只去胸褙俟還宮時始純吉以寓不忍遽換之微意今亦用此例制畢仍御黑袍還宮從吉則似合於王朝禮及先儒說以此知悉磨鍊素昧似此禮意無以自信發遣郞官以此草記及批旨問議于在外儒臣仍令內閣玉堂博考可據文蹟以聞可也
정조 11년
李秉模以弘文館言啓曰本館上番副校理臣金履翼以御營廳從事官今日本營上下座起時晝仕出去之意敢啓傳曰知道
정조 11년
李敏采以訓鍊都監言啓曰今四月初四日永祐園擧動時依兵曹節目銅龍門入直禁衛軍以金虎門軍五十名除出把摠元啓弘哨官洪格率領替代西營入直禁衛軍以出番軍四十名哨官姜守性率領替代還宮後還爲替直而竝待標信擧行之意敢啓傳曰知道
정조 11년
李敏采以禁衛營言啓曰今四月初四日永祐園擧動時本營騎士二番鄕軍五哨隨駕事命下矣外營各處入直將官軍兵等依例除標信出用銅龍門西營兩處入直將官軍兵等依定式待標信出用而依兵曹節目以訓鍊都監砲手替把而還宮後還入直之意敢啓傳曰知道
정조 11년
李祖承以成均館言啓曰臣等伏奉本館草記批旨馳詣泮宮他儒生勸入後仍設食堂臣等退去之意敢啓傳曰知道
정조 11년
行判中樞府事金熤箚曰伏以臣有區區愚見敢溷崇聽昨以泮儒之捲堂有發論儒生定配之命儒生事誠非矣而定配則竊以爲過矣討復之擧義理至重告君之辭事體莫嚴而疏錄之混錄列書殆若古紙之謄傳事涉欠敬罪在不誠則在朝家正士習之道安得無警飭之罰以示匪怒之敎也爲儒生者不能仰體聖上訓迪之意乃有此相率勸堂之擧論其跡則固難免妄率之誅然竄配重辟也苟非罪犯深重有關法紀則有不可遽加以是律蓋搢紳之臣黎庶之民章甫之士朝家所以待之者各有其道故其所以訓飭懲礪之道亦各不同夫所謂停擧也付黃也出齋也此乃儒宮施罰之目而初不與於有司之勘處則至於流放之典尤不宜施之於冠儒服儒之人矣且見其所懷之書進者非敢爲護短而遂非也乃出於同被罰之意則妄乎云爾亦不必深誅噫君上之一嚬一笑有足以懲勸一世則以儒罰而罰儒亦豈無丕變之效也伏乞聖明特垂三思還寢儒生定配之命使大聖人擧措無過不及之失焉臣不勝祈祝之至答曰省箚具悉卿懇纔從臨殿還內聞卿箚留院意謂卿有愼節箚引阻班之咎速取原箚來瞥看辭頭已覺始料之太相反還發一噱甚矣卿言之迂也旣曰儒生事非矣又曰定配則過矣繼云其跡難免妄率之誅旋云苟非關法紀則不必遽加是律卿亦以儒生不以爲是則何以爲過當乎犯妄率之誅者獨不關於法紀乎且以付黃出齋等罰爲可施於此儒而朝廷之處分也學宮之私罰也名目自有別焉予若巧避薄爾之嫌創施付出之罰則卿又必上箚執論曰以下行任儒之事夫如是也冠儒服儒以儒爲名雖不率敎不循軌小過勿問大罪勿辟從他放僻一任其儒言墨行坐視而不之救噫思皇之盛多吉之美將於何責成大抵大官進言異於言官卿不聞納約之義乎當初處分亶出鎭鬧之擧行且弛張豈無其方而堂箚相箚長第更發諺所云擧鼗把金莫適所從者此也激乎云爾未見其格也卿須諒之自餘介介之蘊留俟明日面悉仍傳曰此批答遣史官傳諭于金判府事
정조 11년
丁未四月初三日卯時上御重熙堂右承旨入侍時右承旨李祖承記事官金孝建尹行任金祖淳原任直閣鄭東俊以次進伏訖上曰上京守令皆令當日催促下送事分付賤臣承命出傳命書傳敎曰大臣聞於今日進箋云當於熙政堂親受以此分付侍衛只以入直磨鍊時刻置之事一體分付又命書榻敎曰上京守令皆令當日下送命退諸臣以次退出
정조 11년
丁未四月初三日卯時上御誠正閣禮房承旨與禮曹判書入侍時行都承旨李秉模假注書李德鉉記事官李相璜金祖淳禮曹判書徐有隣以次進伏訖上曰卿等問議于領相後入侍命退承史以次退出
정조 11년
丁未四月初三日午時上御熙政堂進箋大臣入侍時行都承旨李秉模左承旨李亨元右承旨李祖承左副承旨趙衍德右副承旨洪仁浩同副承旨李敏采記事官金孝建假注書李德鉉記注官承膺祚記事官李相璜原任直閣金憙檢校直閣徐鼎修以次進伏訖引儀引領議政金致仁判府事徐命善領敦寧洪樂性入行四拜禮展箋官趙鎭宅金履成讀箋官洪義浩尹行任以次陞殿展讀箋文訖致仁等以次陞殿進前曰朝晝異候聖體若何上曰一樣矣致仁等曰王大妃殿氣候若何上曰一樣矣致仁等曰惠慶宮氣候若何上曰一樣矣致仁曰猥以非分過蒙曠絶之恩惶隕震越罔知攸措上曰先卿在矣樂性曰如臣無似猥蒙御製之贊非分之懼已無可言伊時史官之枉臨宣諭原本泛然看過及夫史官之纔返始覺其尾有御製惶汗浹背自訟疎忽之罪矣上曰無怪其然矣命善曰此生此世無望一分報效之道此臣所以日夜感泣而不能自已者也上曰畫像世謂七分之模而不可畫其精神矣命善曰然矣上曰丙申以後耆社甚彬彬矣來年則李判府事入之云耶致仁曰加資爲首知事而入之甚稀異矣致仁曰因政院左右捕將權察事啓辭有令廟堂草記稟處之命矣目今捕將通望無故者只有禁軍別將申大謙一人而大謙亦當進陣上他無變通之道左捕將李漢泰禁衛中軍之任改差何如上曰依爲之致仁曰左邊捕盜大將李漢泰使之兼察右邊捕將事分付何如上曰依爲之仁浩曰左邊捕盜大將李漢泰右邊捕盜大將兼察事命下矣卽爲牌招聽傳敎何如上曰依爲之出擧條致仁曰御營大將李敬懋實病不輕留陣亦難云在前如此之時他大將或中軍有代領留陣之例矣今番則何以爲之乎上曰他大將兼察可也出擧條仁浩曰御營大將以他大將兼察事命下矣何大將兼察乎上曰摠戎使兼察仁浩曰摠戎使金持默御營大將兼察事命下矣卽爲牌招聽傳敎何如上曰依爲之出擧條命退諸臣以次退出
정조 11년
丁未四月初三日申時上御重熙堂左副承旨入侍時左副承旨趙衍德假注書李德鉉記事官尹行任李相璜檢校直閣徐鼎修以次進伏訖上命書傳敎曰觀此時刻磨鍊前嚴太早軍兵開東後聚會又命書傳敎曰右副承旨許遞前望單子入之待下批牌招齋宿命書榻敎曰禮曹判書入侍命書傳敎曰永平縣令口傳擇差訓鍊副正亦令口傳差出近見副正望時任實職中已通如李身敬者無端不擬事甚礙眼亦乖常格申飭今番則無或如前日之爲又如分司摠郞亦豈實職而兩郞適皆已通人也撤罷間分司郞官一依他實職例施行事分付又命書傳敎曰職務相妨時任訓鍊副正改差移付例銜旣有大臣筵奏守令中以別薦除拜人勿拘口傳備擬又命書傳敎曰浮謗知由催科善賑足掩前愆本邑以道內最尤甚處方春接濟難付生手迎送之際民邑之受困不少雲峯前縣監韓光迪罷黜分揀差代望筒勿施非軍務用棍自在先朝飭令不啻嚴截而爲此督糴遍用棍治擧措萬萬駭妄不可以兼管營將之任有所曲恕爲先越俸五等俾圖懲艾之方命退承史以次退出
정조 11년
行都承旨李秉模坐左承旨李亨元坐右承旨李祖承坐直左副承旨洪仁浩坐直右副承旨洪義榮坐同副承旨李敏采坐注書金孝建仕一員未差假注書李德鉉仕直事變假注書金和鍾仕
정조 11년
上詣永祐園入齋室後奎章閣政院玉堂藥房朝廷二品以上兩司口傳問安答曰知道
정조 11년
大駕詣永祐園入齋室後王大妃殿惠慶宮遣承旨問安答曰知道
정조 11년
傳于李敏采曰都承旨馳詣景慕宮奉審摘奸以來
정조 11년
以永祐園官員書啓傳于李祖承曰考例施賞
정조 11년
以永祐園守僕守護軍等書啓傳于李敏采曰與京守僕考例施賞
정조 11년
傳于李敏采曰今下上言八十張各房依例抄啓
정조 11년
以中部寡女金氏上言傳于李敏采曰禮判更問事實草記稟處俾宮人墨世事蹟無至湮沒之歸爲可以此知悉
정조 11년
以南部幼學曺振聲妻李氏上言傳于洪仁浩曰雖非法典所在聞甚矜惻在朝家恤窮之政小民之似此情境猶此救助況宗臣家事乎分付賑廳方令優給葬需俾得營窆此上言出給上言婦女仍以助給形止草記事一體分付惠廳
정조 11년
傳于李敏采曰今日路由館峴見月覲門外植木此是人馬路續之地傍近無人家守護極難而無一折損蓊蔚改觀年前別定近處民人使之守護矣近果連爲修飭而然乎令兵判招致守護人詳問後竝與來歷如何班名有無付料與否一體詳問草記
정조 11년
傳于李敏采曰當該宣傳官拿處
정조 11년
傳于李敏采曰禮曹堂上推考在外大臣處一體收議
정조 11년
洪義榮以禮曹言啓曰文孝世子小祥後親臨魂宮墓所時自上服色問議于在外大臣處事命下矣依下敎問議于判府事趙璥則以爲臣野外退伏之蹤不敢以大臣自處莫重典禮末由仰對誠不勝惶恐云矣敢啓傳曰知道
정조 11년
洪仁浩以兵曹言啓曰依下敎隨駕禁軍及駕後禁軍壯勇衛武藝別監內吹兼內吹標下軍兵等處療飢之意敢啓傳曰知道
정조 11년
洪仁浩以訓鍊都監言啓曰依下敎隨駕將校軍兵等處療飢之意敢啓傳曰知道
정조 11년
李敏采以禁衛營言啓曰依下敎本營兼內吹槍劍軍及陣上將校軍兵等處饒飢之意敢啓傳曰知道
정조 11년
永祐園親祭敎是時亞獻官左議政李在協終獻官右議政兪彦鎬贊禮禮曹判書徐有隣典祀官奉常正金復元園司別檢曺允遂執禮掌令李太亨執尊副校理金履翼大祝待敎尹行任祝史副修撰趙鎭宅齋郞修撰洪樂貞贊者引儀任藗崔慶鎭謁者兼引儀鄭桓假引儀李孝達贊引假引儀李師益許㬘祭監監察金載恒朴瑞源
정조 11년
丁未四月初四日寅時上詣永祐園擧動入侍時行都承旨李秉模左承旨李亨元右承旨李祖承左副承旨洪仁浩右副承旨洪義榮同副承旨李敏采記事官金孝建假注書李德鉉記事官李相璜金祖淳檢校直閣徐鼎修待敎尹行任以次侍立訖上具黑頭冕黲布戎服除揷羽乘輿出賓陽門至明政門左通禮啓請降輿乘馬上降輿乘馬左通禮啓請進發上進發至安樂峴命賤臣曰趙判府事何處祗迎乎卽爲知入賤臣承命出問回奏曰趙判府事祗迎於自此相去幾十里之地云矣上曰聞祗迎於近處云欣竚倍深卽來園所之意注書往諭可也賤臣承命馳往傳諭後還入進伏於永祐園齋殿上曰趙判府事入來乎賤臣曰傳諭之後今方入來矣上命時原任大臣入侍賤臣承命出與領議政金致仁判府事徐命善李福源金熤左議政李在協偕入進伏上曰趙判府事想已來到入侍事往諭可也賤臣承命出與判府事趙璥偕入進伏訖璥進前曰勞動之餘聖體若何上曰一樣而卿今日則果大臣矣致仁曰向日肅謝誠善爲之事而忙忙急急又出城外此則誠過矣上曰向以此事言於趙鎭宅矣果何以爲計耶璥曰卜居於京城近處計矣上曰豈有不得居於部字內之理耶璥曰今日亦不敢以祗迎自處而欲屛伏田廬則有偃處之罪欲祗謁路左則有要君之嫌故不敢祗迎於路左而伏於稍間處僅瞻羽旄之美而少伸耿結之忱矣不意史官枉臨溫諭旋降惶隕之極義分是懼冒沒登筵矣上曰趙判府事事何如福源曰過矣熤曰有所秉執何云非矣而變通處不得變通臣亦以爲過矣璥曰擇善則固執可也豈有變通也致仁曰平安兵使事欲仰奏而未及矣上曰平兵事果何如命善曰申飭則可以出肅矣熤曰徒流案載於月終文書臣未知如何矣福源曰若見月終文書則似難安矣璥曰一番爲之則便成前例不可泛然仰達矣在協曰似不見徒流案矣彦鎬曰以朝家事體言之則無不得下送之理矣親享時至左通禮詣小次前啓請行禮上具翼善冠黲袍烏犀帶白皮靴盥洗以出贊禮導上陞自東階詣版位北向立贊禮啓請鞠躬再拜興平身上鞠躬再拜興平身贊禮導上詣尊所西向立亨元酌酒祖承以爵受酒贊禮導上詣神位前北向立贊禮啓請跪上跪仁浩奉香盒義榮奉香爐跪進贊禮啓請三上香義榮奠爐于案祖承以爵跪進上執爵獻爵以爵授祖承奠于神位前贊禮啓請俯伏興少退北向跪上俯伏興少退北向跪大祝進神位之右東向跪讀祝文訖贊禮啓請俯伏興平身上俯伏興平身出戶降復位贊禮導上入小次亞獻終獻訖贊禮啓請出次上出次贊禮導上復位啓請鞠躬再拜興平身上鞠躬再拜興平身贊禮導上詣望瘞位北向立大祝奉祝版燎於坎贊禮啓請禮畢左通禮導上還入小次辭園禮時至左通禮啓請出次上仍具翼善冠黲袍烏犀帶白皮靴以出左右通禮前導詣辭園位北向立左通禮啓請鞠躬再拜興平身上鞠躬再拜興平身左右通禮導上還至紅門外啓請乘輿上乘輿巡山亨元曰園官之五日一巡自有定式路逕遠近所當熟知而今日園司迂路前導事甚駭然本院請推之外他無可施之罰何以爲之乎上曰推考可也出擧條命禮曹判書入侍賤臣承命出與徐有隣偕入進前有隣曰昨日收議草記批旨有問議于在外儒臣之命矣前監役宋煥箕聖敎旣勤敷示大臣已爲稟處雖未付職事當一體問議而自下不敢擅便敢此仰達矣上曰一體問議可也出擧條巡山訖還入小次還宮時至左通禮啓請外辦上改具翼善冠黑頭冕黲布戎服除揷羽以出至降輿所左通禮跪啓請降輿乘馬上降輿乘馬命自園所洞口至興仁之門捧上言駕至東關王廟前上曰當歷臨東關王廟百官行禮置之仍詣東關王廟展拜訖上命書傳敎曰今日展拜時兩廟入直官守僕等考例承傳或施賞事分付戶兵曹由興仁之門至弘化門外亨元曰解嚴已下而鳴鑼號令不卽擧行當該宣傳官所當重勘而本院請推之外無他可施之罰何以爲之乎上曰事過後拿處可也出擧條自弘化由賓陽門還內諸臣以次退出
정조 11년
行都承旨李秉模坐左承旨李亨元坐右承旨李祖承坐直左副承旨洪義榮坐右副承旨洪仁浩坐直同副承旨李敏采坐注書金孝建仕一員未差假注書李德鉉仕直事變假注書金和鍾仕
정조 11년
藥房都提調洪樂性提調徐有隣副提調李秉模啓曰祗謁園寢聖慕克伸侵早動駕向晚還宮伏未審夜間聖體若何今日臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟傳曰知道
정조 11년
洪仁浩啓曰明日再明日國忌齋戒正日三明日宗廟夏享大祭齋戒相値視事頉稟之意敢啓答曰知道
정조 11년
洪仁浩啓曰明日抄啓文臣親試爲之事命下矣處所以何處爲之乎敢稟傳曰便殿爲之
정조 11년
洪仁浩啓曰備邊司郞廳來言今日賓廳日次而無時急稟定事不得來會云矣敢啓傳曰卿等旣入來今日依例來會
정조 11년
李敏采啓曰今日次對諫院無進參之員事甚未安傳旨未下外未肅拜呈告人員竝卽牌招兩司長官當爲進參大司憲尹坊一體牌招何如傳曰允
정조 11년
洪仁浩啓曰吏曹參判沈豐之除拜後過三日不爲出肅依定式推考警責仍則牌招察任何如傳曰允
정조 11년
有政吏批判書尹蓍東進參判沈豐之牌不進參議李集斗牌不進行都承旨李秉模進以李敬魯爲工曹正郞李度文爲刑曹佐郞金明著爲章陵令金喜慶爲禮賓主簿接慰官單李尙度
정조 11년
兵批判書金履素病參判金魯淳病參議柳誼病參知李夔入直進左承旨李亨元進以趙衍德爲副司直
정조 11년
李敏采啓曰今此京外上言八十張內七十三張以猥濫拔去七張分下各該司次捧入之意敢啓傳曰知道
정조 11년
以司諫呂萬永獻納沈埉正言閔師宣牌不進罷職傳旨傳于李亨元曰只推
정조 11년
以宣傳官金樂淳尹頤東拿處傳旨傳于李亨元曰分揀
정조 11년
李祖承以奎章閣言啓曰朞制旣遵戊申例則制畢後臨廟入廟時服色異同亦當考出遵用而本曹旣無可據文蹟至於癸酉服色本制與今有殊且値補編禮制新定伊時至有旣制還御之特敎則恐不必援用於今制若欲臆斷而義起之臨廟則自出宮時從常用吉服但於入廟時自齋殿改御黲袍近侍及百官從上服侍衛仍吉惟繖扇及掖隷之用靑色一依諸臣喪擧哀例至於魂宮內侍墓所守侍墓官以下當用三年之制而如分司堂郞及入直諸官用享官忠義之例以淺淡服終三年事分付李判府事議中引先正說以祥後易以素服待後日始吉爲對者此說誠有所據而王朝典禮異於私家如是則自不無掣肘之端大祥之禫小祥之練日皆於當日卽吉而從吉之後還宮之前上下皆着黑色團領只去胸褙俟還宮時始純吉以寓不忍遽換之微意今亦用此例制畢仍御黑袍還宮從吉則似合於王朝禮及先儒說以此知悉磨鍊素昧似此禮意無以自信發遣郞官以此草記及批旨問議于在外儒臣仍令內閣玉堂博考可據文蹟以聞可也事命下矣臣等齊會本閣取考歷代典禮則竝無襯合可據之文而皇明洪武二十五年懿文太子喪服齊衰十二日祭畢釋之嘉靖二十八年莊敬太子喪服齊衰十二日而除皆用以日易月之制則不可爲傍照之端第於祭畢釋服之日無他儀節之所載且伏念聖敎中王朝禮先儒說與今日禮制似或有間蓋禫後有吉練後有祥則從吉之後還宮之前上下服色之具從微吉允合情文乃若無練之朞餘疚雖無異同禮節宜有差殊至於先正之說在私家則固所通行在王朝則誠恐掣礙而莫重典禮以臣等愚淺之見何敢容議乎伏惟上裁傳曰禮緣人情情外之禮貊道也王朝私家之殊制指房朞以下而言旣服之矣今欲强別於兩截則徒見其太穿鑿文元之說旣無不可通行之義我朝已例亦未必不襯當所引皇朝典禮卽易月之制也此而求漸吉之意則雖有時代日之明文可釋卿等之惑惜乎泥泥之論出於內閣稽古之地也文元說只云待後日始吉成文簡宋文正諸議各於此一級盡其月不服華盛成說也用麤綿麤布黑漆爲帶宋說也不用朞制則已已用之獨於微吉之節捨已行之儀先王之說而規規於王朝禮三字萬萬無是義待在外儒臣議來到當有指一決定矣
정조 11년
李祖承以賑恤廳言啓曰南部居幼學趙鎭性妻李氏諺書上言判付內雖非法典所在聞甚矜惻在朝家恤窮之政小民之似此情境猶且救助況宗臣家事乎分付賑廳方令優給葬需俾得營窆此上言出給上言婦女仍以助給形止草記事一體分付惠廳事命下矣果如上言內辭緣則情境殊甚矜惻而爲葬需上言事未前有擧行之際不可不審愼故先問其來歷仍令本廳吏隷眼同部屬往審廣州碑井洞權厝處則故宗臣茂春君堉妻柳氏昨年春身故始則藁葬今焉土殯而不得合祔則的實蓋堉有二子一則早歿一則出繼鄕居又有二女而亦皆至貧上言婦女卽其長女云矣今此上言雖曰爲母至於乞得葬需大違格例所當仰請勿施第柳氏係是有品宗臣之妻而特下判付寔出於敦宗之聖意其在對揚之道有難膠守常例前此貧寒宗室子女葬需以米一石木二疋錢四兩定式題給矣茂春君妻柳氏葬需比此加數以米一石木四疋錢七兩題給使之趁卽合祔上言判付依下敎出給李氏之意敢啓傳曰知道
정조 11년
李祖承以戶曹言啓曰延豊銅店事草記批旨內發遣計士摘奸後更爲草記事命下矣定送計士看審則回報內所謂銅店本是水鐵店有略干銅脈數十鉛軍自昨年四月至閠七月採得者僅爲六百餘斤而伊後銅脈斷絶仍爲廢棄云設店一款非所可論置之之意敢啓傳曰卽此可知所聞之不如所見今以不設店爲定則雜類之如前逗遛在所洞禁嚴飭地方官俾無得接跡如是申飭之後未見有擧行之實效卿其摘奸草記論罪可也
정조 11년
李祖承以成均館言啓曰臣聞居齋儒生等今日朝食堂有捲堂之擧馳詣泮宮招致諸生問其所由則諸生等書進所懷以爲臣等頃於二月捲堂時因他儒生勸入之聖敎次次流入矣其後齋任謂以雖曰奉承有乖廉防分等論罰至於百餘人之多臣等亦在出齋中矣今月初二日夕食堂勸入時本館堂上依前規解薄罰勸入而臣等屢次引義末乃入堂蓋緣聖敎鄭重分義惶悚之致也昨日動駕時相率祗迎於門外矣夕時方外儒生金鍾和忽然入來使守僕送言曰齋任之所黜齋者堂上雖解罰豈可無端入來且於他儒生勸入之時曾前久居齋之生遽然入堂大關廉隅事當引嫌自處云云故臣等其在自靖之義不可恬然果各自處則金鍾和偃然受之其中一人則又爲擅自出齋至於今朝替行聖廟修掃之任不通齋中仍卽催擊捲堂食鼓蓋施罰之規齋任班首之外非一儒生之所可擅行而臣等旣彼人言或在出齋或在自處則雖欲入堂其勢末由惶悚之極不知所籲恭俟處分云矣臣以聖廟捲堂事體至重卽爲還入之意屢屢開諭多般勸入而諸生等終不回聽何以爲之敢啓傳曰泮中事誠寒心濟濟黌舍作一鬨場寧靖無期棼糅轉甚不可使聞於方外齋儒金鍾和事極爲妄錯非齋任非班首元不得施罰云爾則乃敢挺身入泮擅行此無於前之怪擧以至迫黜居齋諸生者不可但以駭然言爲先勿限年停擧彼旣替行掃役催擊食鼓居齋生之相率捲堂處義似出不得已卿其卽爲勸入仍設食堂後草記若或遲滯自卿難免重勘以此知悉擧行可也
정조 11년
李祖承以成均館言啓曰因本館草記答曰泮中事誠寒心濟濟黌舍作一鬨場寧靖無期棼糅轉甚不可使聞於方外齋儒金鍾和事極爲妄錯非齋任非班首元不得施罰云爾則乃敢挺身入泮擅行此無於前之怪擧以至迫黜居齋諸生者不可但以駭然言爲先勿限年停擧彼旣替行掃役催擊食鼓居齋生之相率捲堂處義似出不得已卿其卽爲勸入仍設食堂後草記若遲滯自卿難免重勘以此知悉擧行可也事命下矣臣謹依聖敎招致捲堂諸生以批旨內辭意一一宣諭仍爲勸入則諸生等以爲聖敎之下不敢膠守微見謹當還入云故仍設食堂臣則退去之意敢啓傳曰知道
정조 11년
洪仁浩以弘文館言啓曰因禮曹草記文孝世子小祥日服色一節有自本館博考以聞之命臣等素矒禮學且蔑典故雖未能明白考據仰塞聖旨而謹按先正臣文簡公成渾之言有曰朞喪除服亦盡其月不服華盛其與先正臣文元公金長生所云待後日始吉服者其從厚之意尤有加焉蓋禮制有限雖已除服餘哀未盡不忍遽吉有此盡其月之說而此特以私家禮言之耳至若王朝之禮截然有限與私家固不同而第伏念朞而服除禮意雖嚴朞之日卽是朞日也雖以士庶家言之忌日行祭後終其日不用華盛之服今此批旨中還宮前後服色雖有微吉純吉之分當日之內服色之遽從純吉其爲聖心之增疚臣民之餘恫必有所不能自已者矣臣等膚淺之見竊以爲參用先正之論以微吉之服終其日恐不至大乖禮意而此非證古之的見自歸循情之臆對誠不勝惶恧之至敢啓傳曰在論思之地得顧問之禮可謂近來第一喜事爲爾等嘉尙也
정조 11년
李祖承以備邊司言啓曰本司武郞廳李默運奔走勤仕已滿十五朔依例六品遷轉事捧承傳施行何如傳曰允
정조 11년
洪義榮以禁府言啓曰全羅前水使許任拿問定罪事傳旨啓下矣許任時在任所云依例發遣府都事交龜後拿來何如傳曰設賑之時廚傳有弊宣傳官都事待交龜上來到城外奪符拿來可也
정조 11년
洪義榮以義禁府言啓曰全羅監司沈頤之狀啓據刑曹粘目內綾州牧使林重遠移本府處之事允下矣林重遠時在任所云依例發遣府羅將拿來何如傳曰允
정조 11년
洪義榮以義禁府言啓曰因刑曹啓辭京畿衿川居李信祜擊錚於衛外而曾經朝官令義禁府擧行事允下矣李信祜今方待命卽爲拿囚之意敢啓傳曰知道
정조 11년
洪義榮以刑曹言啓曰昨日動駕時京畿衿川居李信祜擊錚於衛外而信祜係是曾經朝官令義禁府擧行何如傳曰允
정조 11년
洪義榮以刑曹言啓曰昨日動駕時黃海道平山居幼學蔡正坤擊錚於衛外故取考其原情則以爲其父光鼎爲本府使鄭景曾搆捏稱以鄕戰刑配和順縣今已三年矣同謫人閔徵漢昨年十月幸蒙恩放渠父旣與之同罪則宜蒙同放且上年鄭景曾子宅鎭之上言以渠祖柱石改名以柱宇謂之鄕戰魁首杖死官庭云而渠祖柱石未曾投跡校院七十考終其他架鑿之說無非誣罔乞察其祖其父受誣之狀使其父生還云矣取考曹上配案則光鼎以要專鄕權潛爲別會任自墨名互相攻斥莫重校宮作一鬪場之罪至被定配之律鄕戰一事邦禁至嚴則敢以閔徵漢之蒙放肆然藉口有此呼籲者事極無嚴原情勿施何如傳曰允
정조 11년
洪義榮以刑曹言啓曰昨日動駕時京畿楊州居幼學金信潮擊錚於衛外故取考原情則以爲其父天欽六年居謫屢蒙放送之典而該曹不卽行會尙未見放伏乞特降宥還云矣其父天欽身居首善之地不參討逆之疏非但多士之所共憤至發臺臣之論啓則難免護逆之罪而島配未幾特旨出陸論其罪犯實爲末減不思訟罪感恩乃敢縱子呼籲至再至三誠極痛駭原情勿施不可以事係四件每每曲恕其猥濫之罪照法勘處何如傳曰依前下敎斯速放送可也
정조 11년
洪義榮以刑曹言啓曰昨日動駕時京畿楊州居忠翊衛李興武擊錚於衛外故取考其原情則以爲其父震蕃乙亥年本牧所在田畓買得於韓昌郁無弊耕食矣今二月韓姓兩班之一家以其田畓謂之祭位畓推納文券故其父以不給本價白地橫奪爲言則韓姓兩班稱以詬辱構呈營本官牢囚州獄嚴刑定配於金城而姑未發配乞令放釋云矣渠旣見落畓訟又辱士夫則營邑決處必有所據而況諱其已故之母要作減配之階畢竟現露行將赴配則又復漫漶事實肆然鳴金於警蹕之路者萬萬痛惡原情勿施猥濫之罪自臣曹懲治何如傳曰係是四件分揀放送分付該道斯速決處可也
정조 11년
洪義榮以刑曹言啓曰昨日動駕時京畿仁川居業儒鄭殷達擊錚於衛外故取考原情則以爲其父翀良甲辰定配巨濟乙巳遇赦蒙宥而因秋曹之覆啓尙今仍配乞令放釋云矣翀良以謙賊孽屬出沒京鄕密傳書札踰越防守論其負犯罪固罔赦流配絶島猶屬末勘故乙巳赦典臣曹覆難者實出於嚴隄防杜後弊之意而乃敢以蒙宥未放等說肆然瀆擾者萬萬痛惡原情勿施其猥越之罪照法嚴勘何如傳曰事係爲父分揀放送本事亦非罔赦無他隱情鄭翀良依前下敎放送可也
정조 11년
洪義榮以刑曹言啓曰昨日動駕時黃海道松禾居幼學沈濤海擊錚於衛外故取考其原情則以爲渠以靑城伯安定公德符十六代孫世世冠冕而寓居松禾者今三代矣千萬意外忽地捉入曰汝之五寸姪五人竝定軍額役價斯速備納云答以竝皆渙散則重棍督徵於渠伏乞特爲頉下云矣近來遐俗頑濫少無嚴畏之心輒思僥倖之計猥越之籲瑣屑之請首尾相接殆無虛月揆以民習萬萬痛惡此等無嚴之類決不可尋常處之原情勿施其罪狀自臣曹照法嚴勘何如傳曰允
정조 11년
洪義榮以刑曹言啓曰昨日動駕時京畿仁川居閑良河龍碧擊錚於衛外故取考其原情則以爲其祖鶴鳴上年夏間見聞綱常悖逆之變不可掩置告于營門則捉囚府獄而鶴鳴年過七十朝夕難支乞令放送云矣鶴鳴文案不在臣曹雖未詳所告之爲何而在渠道理只當恭俟究竟乃復縱孫瀆擾不可以事係四件循例捧供原情勿施何如傳曰允
정조 11년
洪義榮以刑曹言啓曰昨日動駕時北部居童蒙張殷錫擊錚於衛外故取考其原情則以爲其父運昌以馬牌圖出爲日次罪人蓋其初頭捧供時不知何許者與朴廷臣附耳何等說話矣及其納供也廷臣以給賂其父樣納供而其父不忍其苦肉亦怯於威脅難與爭質有口含糊厥後採問則所爲附耳者卽宗親府書吏千龍世也龍世則囑廷臣囑廷臣者誰耶且以公事言之宗親府果是出給而龍世乃聽令擧行者也掩匿公事出處只罪其父伏乞嚴覈龍世廷臣令其父分揀放送云矣運昌子晚興曾以此事擊錚或上言而連以猥濫勿施矣今忽以前供所無之千龍世囑托等說又縱其稚子迭相呼籲誠極痛惡原情勿施其罪狀所當考律懲治而殷錫年纔十一置之何如傳曰允
정조 11년
洪義榮以刑曹言啓曰昨日動駕時慶尙道長鬐居許召史爲其夫李景學定配請放擊錚於衛外所當捧供以入而前月許召史已爲擊錚故考其原情則以爲本縣縣監黃翼振以前官張濟斗之自費錢牟暗歸私橐甚至船運以去故邑民與其夫李景學齊往執留黃翼振以奪取歸裝報營流配云而其餘偸食災結等事竝請嚴勘故臣曹覆啓內取考曹上配案則其夫李景學昨年四月以做出虛無不根之說搆捏土主誣呈議送罪自嶺營流配矣以渠原情辭意參之道臣決處事不近理語皆蔑分凡所歷陳其不法諸條適足自證其奪取歸裝近來遐民愚頑不知構陷土主之爲罪者轉相成習故照律而不少懲畏縱妻而又復冒濫滿紙誣捏至請嚴勘寧有如許事體不可以四件內事循例聽理許召史原情勿施自臣曹懲治事蒙允後只施杖罰申飭放送則在渠道理固當懲畏之不暇而未滿一朔又復謄上故紙以冀一得僥倖者大關紀綱誠極痛駭此等無嚴之類不可以事係爲夫每每曲恕原情勿施考律嚴勘何如傳曰苟有可冤之事則爲夫屢籲豈至勘配然渠夫所爲旣干侵犯土主之律無論前倅黃翼振之曲直其在重風敎正民習之道不可以呼籲有所曲恕更勿煩聒之意捧侤音逐送本邑可也
정조 11년
洪義榮以刑曹言啓曰昨日動駕時殺獄罪人鄭盤奉妻東部居金召史擊錚於衛外故取考其原情則以爲黃興坤卽渠再從娚而以無倫悖惡之人見渠年少之姿時時嬉笑故每每切責則反爲含嫌以無根不美之事構誣恐喝𣊟渠夫往懸房突入渠爛宿之所再三犯手便成戰場而渠夫入來切責則興坤佯爲大醉顚仆之際背部有傷處因其宿病呻吟五六日差復矣更得重病大痛四五日仍爲不救興坤之妻發狀成獄及其檢屍也渠夫以至親犯倫紀之擧不忍向人說道卽以胡辭納招本曹刑訊之下不忍其酷以拳毆數三次樣承款而老母年今八十病臥臨命乞令生出獄門云矣鄭盤奉之打殺黃興坤節次初覆檢及會推時不待嚴問渠自直吐故至請結案矣有各具意見稟處之命判書臣鄭昌聖請依前啓決案施行參判臣尹承烈參議臣金履禧以爲傷處極其狼藉盤奉亦已款服則其爲正犯斷無他疑但金光得助虐踢頤之說旣發於屍親呈狀而光得在逃則頷頦之踢雖無檢痕未捕之前據然決案者殊欠重獄體之道云判付內依筵敎待金光得就囚一番辨質後仍具意見論理稟處事有命矣此獄決案雖待光得之就捕盤奉所供旣稱失錢之祟則金女之忽創諸招所無之說以構興坤當死之罪又稱因病致死以掩被打形跡者萬萬痛駭不可以事係四件循例捧供原情勿施情雖出於爲夫語實涉於傷倫自臣曹懲治何如傳曰光得尙不捉囚以致元犯之不生不滅將使瘐斃獄中各別嚴飭刻期捉納如是則究竟無日萬一愆期捕將自本曹草記論罪可也
정조 11년
禁府啓目全州判官李宜耆原情云云問目內辭緣泛稱遲晚刑推得情何如判付啓潭倅段繡單論列多端而爰辭俱有似然之勢米代租一事外不可專諉之窘遁而此囚則諸條所對文飾太過淑問之下焉敢若是放恣乎加作米價事縱謂之邑例賑穀不實事敢以參互二字爲禦人之計又敢以終當盡歸之說漫漶納招卽此一款焉逭重罪所謂參互云云何異於偸鈴掩耳連三等純牟分饋繡啓明白兺不喩牟是自備而虛殼也租是願納而精好也給牟不給租乃以半成塵土之陳牟諉之竝食糠粃之良資大抵牟之爲穀素稱有益於救荒而此邑則官給化蝶之物民作喂馬之需此非牟卽塵土也何不刮各庫之積塵聚一境之腐土量斛充包名之曰牟以塞自備之名乎又所謂終當云云眞所謂以鎌遮眼渠若眞有從後純給租之本意則理宜間間雜用於前巡藉使事勢適會有不得不然者今於已遞之後下此不近理之說者何其太無嚴此外聽訟差任等事繡啓雖無指的渠供亦不首實曰有曰無元無皁白渠之所爲節節痛駭以此判付待明朝開坐嚴問捧口招若不直招當加刑得情以謝南民此意添問目取招雖以繡衣言之以事異公賑不必深責爲說者難免巽軟當該御史沈晉賢從重推考營下之邑民飢至此分等之降置意似出於捨近疪政之容護罪實在於同浴特畀之後不思圖報自常目之地任他乃爾遠外邑鎭雖使捐瘠載路無怪乎莫我知也當該監司沈頤之不可無處分而欲觀此囚更招右項諸條擬令此道伯按査待如何究竟當處分先以此意令廟堂行會該道
정조 11년
又啓目潭陽前府使洪配浩原情云云傳旨問目內辭緣泛稱遲晚刑推得情何如判付啓傳曰諸條所對不無條理大抵出於昏憒不事事之致其中一二段或事勢似然責在上營未可專謂之渠罪以此以彼不可白放而年限不遠何足深責明日開坐時照律以聞
정조 11년
又啓目粘慶尙監司啓本海南前縣令閔心爀査啓云云以査啓觀心爀之當初報狀中雖無設粥之語以依前分賑糢糊說去故道臣認以設粥依例轉聞致此相左之端報營之不能明白固是心爀昏劣之致而道臣之循例狀聞亦係不察當該道臣推考警責至於初不給醬而至以式例外加給二合樣丁寧納招者不但本罪之極爲無據欺罔納招之狀尤涉痛惡所當更請拿覈而因判付已爲發配上裁何如判付啓傳曰本府回啓跋辭有莫曉處當該堂上推考更爲稟處
정조 11년
刑曹啓目擊錚人李顯光原情云云所供如此上裁何如啓傳曰議處
정조 11년
吏曹參判沈豐之疏曰伏以園寢展謁聖慕克伸鑾蹕穩旋群情胥悅仍伏念臣於銓職不可復玷已悉於前後之章而每一思惟寢夢猶噩去就二字初非可論而且臣與本曹判書臣尹蓍東有姻婭應避之嫌揆以法典自在當遞嚴召荐降隨詣陳懇伏乞聖慈俯垂諒察亟命鐫削臣職名以幸公私不勝大願答曰省疏具悉疏辭下該曹稟處
정조 11년
丁未四月初五日卯時上御重熙堂右承旨與開城留守入侍時右承旨李祖承假注書李德鉉記事官李相璜金祖淳開城留守李性源以次進伏訖上命書傳敎曰政官牌招開政命書榻敎曰抄啓文臣親試明日爲之又命書榻敎曰惠慶宮進服加減歸脾湯今姑停止加味香橘飮一貼式自今日煎入出榻敎命退承史以次退出
정조 11년
丁未四月初五日巳時上御重熙堂承旨入侍時右承旨李祖承假注書李德鉉記事官尹行任金祖淳檢校直閣徐鼎修以次進訖上曰弘文館博考草記催促賤臣承命出持入進伏上曰草記中論己酉已例而以伊時諸臣罷祭後卽吉爲請云於何見之而書之耶問于玉堂可也賤臣回奏曰問于玉堂則以爲見於禮曹謄錄而書之云矣上命入禮曹謄錄覽訖上曰此乃喪禮未備之時也此句絶太沒着落不可謂之勝於內閣此句絶拔之正書入之事分付可也命退諸臣以次退出
정조 11년
行都承旨沈豐之坐左承旨李亨元坐直右承旨李祖承坐左副承旨洪義榮坐右副承旨曺允大坐同副承旨洪仁浩坐直注書金孝建仕一員未差假注書李德鉉仕直事變假注書金和鍾仕
정조 11년
李亨元啓曰摠戎中軍有窠今過三日尙不出代事甚未安當該摠戎使推考警責何如傳曰允
정조 11년
洪仁浩啓曰抄啓文臣課講時何承旨進去乎敢稟傳曰左承旨進去
정조 11년
曺允大啓曰持平張至冕引避退待已至經宿尙不處置事甚未安除在外未肅拜未署經外掌令李太亨卽爲牌招以爲處置之地何如傳曰允
정조 11년
洪仁浩啓曰大司憲尹坊未肅拜執義洪樂淵掌令閔彝顯在外掌令李太亨牌不進持平張至冕引避退待持平韓致應未署經監察茶時之意敢啓傳曰知道
정조 11년
承旨前望單子入之沈豐之洪文泳落點
정조 11년
傳于洪仁浩曰差祭承旨許遞前望單子入之待下批牌招察任
정조 11년
洪仁浩啓曰事變假注書金和鍾身病猝重勢難察任今姑改差何如傳曰允
정조 11년
傳于洪仁浩曰發遣吏郞諸執事淸齋與否摘奸以來
정조 11년
洪仁浩以戶曹言啓曰卽接內需司所報則元嬪宮與墓季朔看審時簾帳鋪陳等有頉處報戶曹事判下云矣內而禮曹關文外而畿伯狀聞外元無自本曹擧行之例何以爲之敢稟傳曰令禮曹稟處
정조 11년
洪仁浩以都摠府言啓曰今日入直內三廳武兼禁軍及軍兵等當爲中日習射而國忌齋戒相値不得爲之之意敢啓傳曰知道
정조 11년
刑曹啓目粘連長鬐縣殺獄罪人張小斤獄體旣係重大微見不敢遽斷上裁何如判付啓因其檢案之未瑩以致獄情之愈惑觀卿回啓跋辭亦以勘配之汗良爲此獄先犯而及其結語乃以七年同推之一朝換定執爲持難之端此言亦無怪矣如是相持徒傷事體初欲更令道伯親執詳査期得十分情實而反覆思之今雖十思百思勢將轉入三眛然則在配之汗良停推之小斤生不得決死不以罪以一事畢竟兩人倂命則甚乖審克之政兺不喩更取査啓考見跋語道伯所謂孟三常時抱病致此殺變在兩人誠爲不幸云者又豈非起疑處乎道狀曹啓前後爲十餘度更査決知歸於無實疑輕之典捨此獄奚爲長鬐縣殺獄罪人張小斤令道臣嚴刑減死定配事分付
정조 11년
刑曹啓目罪人鄭尙郁連加嚴刑期於得情何如判付啓無論因鬪因戲且置被刺自刺似此獄情先辨死者與兇身當初緣何起鬧然後可斷其邂逅不邂逅如是乎纔見此文案欲知裏面事情問于該帥其時事實槪可領略藉使尙郁眞有下手之事此因戲也又邂逅也戲不償命邂逅免死具載金石之典渠之一直發明獰頑雖可痛參以法理綽有可議尙郁身嚴刑定配以懲刃傷人物之罪
정조 11년
義禁府照目潭陽前府使洪配浩政出吏鄕害及民邑停退邊米之濫數混捧各樣穀物之那移作錢米代租千餘石之加數還作俱係不法已作錢中結錢防納餘錢二千五百餘兩亦無歸屬盡爲私用罪從重論杖一百收贖告身盡行追奪私罪奉敎依允功議各減一等
정조 11년
義禁府啓目粘連閔心爀之初不給醬而敢以式例五合外加給二合樣丁寧納招其所欺罔之罪尤極痛惡不可以已爲發配仍以置之閔心爀更爲拿來嚴覈取服何如判付啓令次堂回啓
정조 11년
義禁府啓目全州前判官李宜耆口招云云判付內辭意雖已遲晚其他各項罪犯終始慢漶不爲直陳究厥所爲極爲痛駭刑推得情何如判付啓賑穀事無異衝脅之拜而旣云遲晚與上項加作米價事下款聽訟及差任事令該道道臣除尋常親執詳査狀聞後議處
정조 11년
獻納沈埉疏曰伏以祗謁園寢聖慕克伸侵早動駕向晚還宮伏惟玉體不瑕有損竊不勝耿耿憂慕之忱仍伏念臣百不猶人且年紀已邁閑司漫職尙恐不堪言地淸選何敢承當也哉臣之情病實無供職之望伏願亟遞臣職以安私分焉臣於乞免之章不可贅及他說而事在目前不容終默敢此附陳焉夫泮儒之陳疏請討可謂不負其國家培養之氣而足觀其庠序公共之論第其疏錄不察之失在所難免而旣覺其非旋卽抹去則殿下處分之太寬正得原恕之道臣誠欽仰惟彼儒生不思訟愆之方有此捲堂之事誠可謂妄率矣然而儒生所懷苟非捲堂則無路上達故未及周思而致此謬擧其情亦可有參恕之道其過又必有當施之罰而至於竄配則恐涉過中玉署之伸救條析分明大臣之箚論辭意鄭重而殿下一切以嚴批答之臣恐四百年士氣從此而沮矣噫士氣沮則公議鬱公議鬱則人心晦而天理泯風俗壞而國脈傷其所關亦可謂不細矣且殿下卽命竄配則秋曹擧行似不過遵施命令議定配所督吏發遣而已今聞刑吏直入於聖廟咫尺之地咆哮之聲擾亂於泮宮扶曳之擧喧騰於香橋此何擧措此何光景蓋自列聖以來尊崇聖廟禮待儒館香橋之內法司胥吏例不得攔入此亦祖宗朝盛典學校之美事也累百年流來古規至此而壞盡無餘臣竊爲之憂歎也伏願殿下更加三思還寢泮儒定配之命仍令有司嚴治該吏使多士咸知大聖人處分隨事得當無過不及之差焉答曰省疏具悉士固有國元氣扶元一念卽予寤寐耿耿而眞欲扶元莫急於先攻外邪外邪卽客氣也爾須知此箇事理也附陳該吏事誠有是也極爲駭然令攸司治罪之請爾言甚是矣令該判堂査處爾其勿辭察職
정조 11년
丁未四月初六日辰時上御春塘臺抄啓文臣親試課講別軍職較藝宣傳官壯勇衛試射入侍時左承旨李亨元右承旨李祖承左副承旨洪仁浩記事官金孝建假注書李德鉉記注官承膺祚李宗烈以次進伏訖引儀引親試試官右議政兪彦鎬吳載純李性源徐鼎修朴祐源尹行任課講試官李秉模金憙抄啓文臣鄭東觀韓商新洪義浩鄭晚錫洪樂貞李相璜金祖淳宋祥濂張錫胤尹光顔李羲觀申溆尹永僖入行四拜禮訖試官彦鎬等以次陞殿進伏上命進講東觀等以次進講上命書傳敎曰都承旨同副承旨許遞前望單子入之待下批牌招察任課講及考試訖上命試官先退試射訖上命書傳敎曰今丁未夏等別軍職廳試射時居首別軍職任聖說依例陞敍命退諸臣以次退出
정조 11년
丁未四月初六日戌時上御重熙堂坐直承旨入侍時同副承旨洪仁浩假注書李德鉉記事官李相璜金祖淳以次進伏訖上命書傳敎曰歲初因巨濟固城南村知世浦等邑鎭諸處松田失火之次第報來自該營一時陳聞勿論被燒多寡事未前有勿罷杖懲雖有定式甚處拿問昭載受敎則身爲閫臣指定律名徑請拿處已萬萬疎忽待罪狀本之尙不回下將欲略示警飭而伊後數三狀辭太沒待勘之意忽於近日萊閫萊府之尋常謄啓反又全然廢閣由前由後擧措極爲乖當統制使柳鎭恒罷職命退承史以次退出
정조 11년
行都承旨沈豐之病左承旨李亨元坐右承旨李祖承坐左副承旨洪義榮坐右副承旨曺允大坐直同副承旨洪仁浩坐直注書金孝建仕一員未差假注書李德鉉仕直事變假注書張錫胤仕
정조 11년
洪仁浩啓曰合辭方張之時諫院無詣臺之員事甚未安傳旨未下外未肅拜呈告人員竝卽牌招何如傳曰允
정조 11년
洪仁浩啓曰持平張至冕引避退待已至多日尙未處置事甚未安司諫呂萬永獻納沈埉竝卽牌招以爲處置之地何如傳曰允
정조 11년
以司諫呂萬永獻納沈埉正言閔師宣牌不進罷職傳旨傳于洪仁浩曰只推
정조 11년
洪仁浩啓曰大司憲尹坊未肅拜執義洪樂淵掌令閔彝顯在外掌令一員未差持平張至冕引避退待持平韓致應未署經監察茶時之意敢啓傳曰知道
정조 11년
洪義榮啓曰來十一日輪對日次矣敢稟傳曰爲之
정조 11년
洪義榮啓曰來十一日專經文臣殿講日次矣敢稟傳曰爲之
정조 11년
事變假注書金和鍾改差代以張錫胤爲事變假注書
정조 11년
洪仁浩啓曰假注書李德鉉身病猝重勢難察任今姑改差何如傳曰允
정조 11년
假注書李德鉉改差代以李冕膺爲假注書
정조 11년
李亨元啓曰假注書李德鉉仍察廳任何如傳曰允
정조 11년
以應敎趙濟魯校理沈能翼牌不進罷職傳旨傳于洪義榮曰只推
정조 11년
以中官趙命和拿處傳旨傳于洪仁浩曰分揀
정조 11년
兵曹摠戎中軍南憲喆
정조 11년
以堂后日記親祭時諸執事不爲載錄注書現告傳于洪仁浩曰親祭時獻官以下諸執事依古例載錄旣有定式則焉敢若是漏錄當該注書所當嚴處而渠輩何知必是下人不能提醒之致該隷令攸司從重科治明日內皆令修整後微稟後復若此不飭之承宣漏書之注書當重勘以此傳敎載之故事各別申飭
정조 11년
李亨元以摠戎廳言啓曰月前京畿監司徐有防以楊州牧使尹行元常賑摠戎兩廳錢請得添還事有所陳達而竝請各該廳稟處已爲蒙允矣本州民情果如道臣之陳達而且有甲辰已行之例本廳還米五百石代錢二千五百兩依他餉還例待秋捧上次區劃之意敢啓傳曰知道
정조 11년
洪仁浩以戶曹言啓曰以慶熙宮守直中官手本判付內此後奉審後小小頉處不必堂郞進去擧行須以隨卽修改從便爲之之方亦令戶判商量磨鍊草記事命下矣慶熙宮奉審修改等節須有一定之規然後方可以永久遵行磨鍊節目書入之意敢啓傳曰知道依此定式擧行如是之後若有不謹之事當該中官衛將施以違令之律限內有頉則郞官下屬外常時不能檢飭之失自判堂難免其責以此草記及批旨載之謄錄可也
정조 11년
洪仁浩以禮曹言啓曰因中部寡女金氏上言判付內禮判更問事實草記稟處俾官人墨世事蹟無至湮沒之歸爲可以此知悉事判下而又依筵敎問議于領議政金致仁則以爲墨世事至今思之令人於悒立碑之議已自先朝而未詳其家基所在遂歸寢止實爲欠典今此金女上言所請旌表於渠家之門揆諸事理無所依據遺基旣不可尋則特於彰義宮墻外其所居本洞前街豎立短碑以表其忠烈恐合事宜云矣以墨世之忠烈尙闕旌褒之擧者實爲昭代之欠典惟玆立碑之議始自先朝尙今未遑間因重臣陳達大臣覆奏特以表厥里之意至下豎其洞之命而該曹因循訖無皁白揆以事面誠甚慨然今此金女上言中旌閭渠家之說終不襯當蓋金女雖曰墨世之姨姪地異墨世居生故里人非墨世同姓至親則無稽之說有難聽施而領相收議與諸大臣前日筵奏又無異同依此議就墨世所居本洞前街豎立短碑以表忠烈而令該曹趁卽擧行俾無如前遷就之歎何如傳曰曾聞墨世之居住在宮底帶洞近處云而旣不得明知則豎碑於宮墻外事體終涉如何卿曹草記雖以表厥里爲言予所持難者正在此也今此上言女人雖非同姓常賤事何足求備以他姓族人俾繼香火自多他宮人可據之例使此女人買居所謂帶洞人家卽其居表閭女人親屬仍掌墨世香火限己身給復以示朝家念舊之意可也
정조 11년
洪義榮以禮曹言啓曰觀此全羅道暗行御史沈晉賢別單則南原幼學鄭朝文妻李氏昨年三月初二日採艾於家後溪澗之側隣居常漢權萬世突入李氏執其右手將欲强劫則李氏拚死相抗辭氣愈厲萬世知不可奪回身遠去李氏歸家語其父母曰身是兩班之女手爲常漢之所執決不可持此見汚之手左手執斧斫其右腕一斫不斷至於再斫手旣落地事旣班班情亦矜惻李氏今幸生存旌閭在所不已順天巫夫秋節昌以浮脹之病積年沈苦症勢危急其妻巫女安召史自引食刀割出股肉使其母烹之取水灌節昌之口沐浴禱天如是者三節昌仍以回甦今作完人賤人之有異行足可嘉尙竝令該曹特施給復之典恐合事宜云矣蓋此李氏斷腕之節比諸宋臣歐陽脩所錄李氏故事沕然相合生前旌閭雖曰重典節如李氏宜無所惜至於安召史以巫女之賤爲夫割股得以回甦仍作完人如此異行亦合褒嘉南原幼學鄭朝文妻李氏特許旌閭安召史亦爲給復實合奬烈樹風之政而係干恩典恭俟上裁繡啓雖云自別旌復亦關不輕所當枚擧事實仰請稟處而今此別單之直擧旌復有違格例湖南御史沈晉賢推考何如傳曰允南原幼學鄭朝文妻李氏旌閭安召史給復事竝依草記施行可也
정조 11년
洪仁浩以刑曹言啓曰今日動駕時原春道杆城居良人李莫守擊錚於衛外故取考其原情則以爲本邑秋臘兩等貢蔘二十六兩其他軍需各樣蔘價辦出者多至五千餘兩去庚寅年道臣守令相議方便之道以良民付校生而捧錢七十兩以校生陞鄕黨而捧錢二百兩僅聚六千餘兩名曰補蔘錢以五分邊分給民間年年捧利三千兩添給蔘商而此錢督捧每在窮夏癸甲年荐歉之餘流亡五百六十四戶病歿四百餘名指懲無處族懲隣懲訴於道臣及繡衣而尙不蒙矯捄之惠民亡邑墟迫在目前淮陽寧越貢蔘不滿十兩平昌旌善貢蔘亦不過四五兩獨於杆城近三十兩貿封豈無難支之弊乎特減其蔘數得比於小邑或移付京廳依例收價如數封進則上無欠縮之典下無冤鬱之歎云矣甲辰八月本郡民人林五同以此事擊錚故伊時自本曹草記勿施矣及承批旨特下令本道從長釐弊之命得蒙蠲減之澤則雖是濱海愚氓固當感祝之不暇而今又換面迭出如是瀆擾者揆以民習不但萬萬無嚴御供事體至爲嚴重況且前後賑恤之聖敎俱極懇摯苟有可捄之道豈待煩籲之言而敢以不成之說假托捄弊之名收斂民間希覬僥倖者尤極痛惡原情勿施自臣曹照律嚴勘何如傳曰勿施
정조 11년
禮曹啓目粘連豊德幼學朴東煥上言內辭緣置之何如判付啓纔因京居幼學尹絖爲先祈懇事已有措辭判下今此畿儒之聯籲卽爲人表奬也聯籲非違格當所立落者正在於屢呈與否實蹟有無此後一依新頒令式回啓上言本事道臣廣採一鄕輿議使之狀聞後待當稟年次回啓
정조 11년
禮曹啓目粘連西部幼學尹絖上言內辭緣置之何如判付啓旣有新定式令無論爲先祈懇爲人表奬要以屢呈見格與否實蹟果然有無定爲陞黜立落之左契觀此回啓只以與前見無異仍請勿施此則有不然此後依前判付施行上言人實蹟有無卿其廣採公議更爲具意見論理回啓
정조 11년
丁未四月初七日午時上御重熙堂右承旨入侍時右承旨李祖承假注書李德鉉記事官尹行任金祖淳以次進伏訖上命藥房提調入侍賤臣承命出與徐有隣偕入進伏有隣曰順陵陵上石物塗灰剝落處因京畿監司奉審執頉擇日修改事啓下矣修改之役當以來五月端午祭享兼告擧行而今春康陵石物塗灰時因傳敎以本陵官兼監役差祭戶曹堂上眼同擧行今番亦依此例以本陵官兼監役戶禮工三曹堂上中差送獻官監董畢役之意分付何如上曰依爲之出擧條有隣曰校理金履翼上疏咸鏡道慶興地赤島赤池依請建碑事命下矣今此碑役德源湧珠里碑役時當爲一體擧行而取考乙亥謄錄則碑石自本道浮出碑文本曹郞廳陪進石手刻手京司下送印本簇子二件封進各項擇日自禮曹推擇以送矣今番亦當依此爲之而德源碑文則旣承親撰之命慶興碑文令藝文館撰出三碑書寫官亦令該曹擬入之意知委何如上曰今番則不必下送郞官及京工道伯旣兼閣臣以草本下送令道伯從便擧行慶興碑文亦當親撰書寫官以原任提學右議政及原任直提學鄭民始檢校直提學李秉模使之書進而篆字以行司直尹東暹書進可也出擧條有隣曰文禧廟小祥易服節次從當磨鍊啓下而自上旣用微吉之制則諸道大小使臣及外官當日望哭後改服無紋黑團領去胸褙還到官次始服吉恐合事宜以此磨鍊知委何如上曰依爲之出擧條有隣曰因戶曹草記元嬪廟墓春夏有頉修改之節令禮曹稟處事命下矣旣不設宮又無折受修改物力誠難區處而第念本墓內有位畓七石落田二十日耕使守護軍二十名分執耕食而不可無稅納故綽約定稅則合爲四十石零以此付之墓官以備修改之物而董役等節令內司摠察擧行何如上曰依爲之出擧條上命書榻敎曰惠慶宮進服加味香橘飮停止加減升陽湯五貼製入命退承史以次退出
정조 11년
丁未四月初七日申時上御重熙堂左副承旨與兵曹判書入侍時左副承旨洪義榮假注書李德鉉記注官承膺祚記事官李宗烈兵曹判書金履素以次進伏訖履素曰承傳宣傳官節目中堂下曾經三品滿六朔者卽除堂上職事定式矣承傳宣傳官梁埉今番試射以騎芻沒技有陞敍之命而承傳之任已準六朔且經內外三品則今已資窮矣陞敍一款無可施之道何以爲之敢稟上曰加資捧傳旨可也出擧條命退承史以次退出
정조 11년
行都承旨沈豐之坐左承旨李亨元坐右承旨李祖承坐左副承旨洪義榮坐右副承旨曺允大坐直同副承旨洪仁浩坐直注書金孝建仕一員未差假注書李德鉉仕直事變假注書張錫胤仕
정조 11년
洪義榮啓曰明日常參經筵取稟傳曰只朝講
정조 11년
洪仁浩啓曰持平張至冕引避退待已至多日尙不處置事甚未安未肅拜傳旨未下外司諫呂萬永獻納沈埉竝卽牌招以爲處置之地何如傳曰允
정조 11년
以獻納沈埉牌不進罷職傳旨傳于洪仁浩曰只推
정조 11년
洪義榮啓曰來十一日專經文臣殿講爲之事命下矣處所以何處爲之乎敢稟傳曰便殿爲之
정조 11년
洪仁浩啓曰明日朝講兩司當爲進參除在外傳旨未下未署經外未肅拜呈告人員竝待開門牌招何如傳曰允
정조 11년
以持平張至冕牌不進罷職傳旨傳于洪仁浩曰只推
정조 11년
洪仁浩啓曰持平張至冕旣有只推之命一體待開門牌招以爲朝講進參之地何如傳曰允
정조 11년
傳于沈豐之曰都承旨入待
정조 11년
傳于洪義榮曰禮房承旨馳詣宗廟奉審摘奸以來
정조 11년
傳于洪仁浩曰右副承旨與監印堂上入侍
정조 11년
傳于洪仁浩曰湖西繡衣留待大臣有司堂上吏兵曹堂上來待
정조 11년
傳于曺允大曰右副承旨與來待諸臣入侍
정조 11년
李亨元以兵曹言啓曰本曹佐郞徐邁修身病猝重屢度呈狀乞遞宿衛重地不可暫曠今姑改差何如傳曰允口傳差出
정조 11년
吏曹口傳政事以金熙朝爲兵曹佐郞
정조 11년
有政吏批判書尹蓍東進參判李秉模進參議李集斗式暇右副承旨曺允大進以權裕爲掌令朴準源爲工曹佐郞宋煥箕爲司䆃主簿薛慶觀爲典籍林秉遠爲禁府都事南正圭爲祥原郡守尹美基爲全義縣監趙好彦爲燕岐縣監鄭赫臣爲光陵參奉
정조 11년
兵批判書金履素進參判金魯淳病參議柳誼病參知李夔入直進同副承旨洪仁浩進以任聖說爲都摠經歷李宗爀爲部將權爲忠淸兵使崔孝達爲訓戎僉使金漢升爲乫坡知僉使李鴻運爲南漢留營別將同知單尹孝得宣傳官梁埉今加折衝洪文泳李敏采爲副司直兪漢純爲副司果
정조 11년
李亨元以守禦廳言啓曰本廳中軍有闕之代今當差出而擬望之人乏少未赴任兵使竝擬何如傳曰允
정조 11년
兵曹以趙心泰爲守禦中軍
정조 11년
洪仁浩啓曰卽者議政府錄事來言領議政金致仁以爲累逋召命惶隘罔措走伏金吾門外恭俟嚴誅云矣仍納命召何以爲之敢稟傳曰臨軒待卿再遣史官而往輒空回堅執莫挽愕爾慨爾之極對端揆方有云云際聞有胥命之擧卿之深看其說張大其事予誠大訝惑卿辭雖至屢懇予惑轉入三昧彼所云說於對策者驟閱雖無指的艱覓頗似恍惚而孰非二字終歸混圇混圇處抉摘加罪恐使卿反有不安之端尙此泯然亶爲卿地由前由後決知非獨自擔着之事以卿平日明識何不默會慰勉之至意耶大抵無是題則無是策不加批則不入格所以召此而致此者一則惟予二則惟予予於卿眷遇冞勤委毗方隆酸醎之調劑參差之爛熳而世道朝象一委之於卿此何等時也雖使百度寧靖難望一朝丕變無幾而有此忽地波瀾此非造物者戲劇乎予安得不溯源推省發此自咎之說也望須無更控引安心還第俟間造朝事遣入侍史官傳諭仍以勿胥命之意一體傳諭兼傳命召
정조 11년
曺允大以戶曹言啓曰卽接牙山縣監李亨正所報則忠淸道牙山倉所屬淸州等七邑丙午條田稅大同合米二千八百三十八石零太二千四百五十七石零本倉元漕船七隻分載上來矣其中一隻船到高陽前洋船腰折傷故穀物移載於京江船六隻竝與元漕船六隻而到迫于西江前洋云臣在簡與正郞臣具膺依前例照檢事今方出往而莫重漕船有此折傷穀物移載他船則高陽郡陽川縣之以無事過境循例牒報極爲駭然當該守令竝令本道指名現告拿問處之何如傳曰允公私營賑方張曠官之弊宜念令該曹爲先發緘取招待對供自本曹回啓議處可也
정조 11년
曺允大以禮曹言啓曰順陵陵上石物塗炭剝落處修改來五月初五日端午祭兼告擧行事啓下矣始役吉時令日官推擇則同日卯時爲吉云以此時擧行而所用雜物令各該司磨鍊進排告安祭事畢後隨時設行之意竝分付何如傳曰允
정조 11년
領議政金致仁箚曰伏以展禮園寢克伸聖孝日吉辰良回鑾萬安區區下情曷勝欣祝仍伏念臣之復叨重任居然半載有餘矣暗地機弩匿影排布始焉虛加譸張中則陰圖逼拶終至於一二從臣對策而爲說益罔極矣臣於世事一切聾瞽晚始得聞對策中句語援擧今昔隱映閃倏使人莫惻其所指而衆議喧騰皆以爲意在臣身臣亦自念先朝舊臣之繼世作相者今有臣一人而已嗚呼此豈人理之所忍言而彼乃外藉應製潛售悖詈是則緣臣無狀致令衣冠之列有此賈豎戟手之習臣雖譾劣顧其職則大官也聖鑑在上尙可與此輩辨理乎哉雖然臣之伴食尸位無往非罪苟欲彈論何患無辭官箴寥寥之時勤攻忠益臣固拜受之不暇而藏頭說謎肆行汚衊決非常情所敢及臣之崩心痛骨姑無論已其於傷倫彝敗名敎所關果如何也噫臣之先臣立朝體國具有本末贊聖祖建極之功所以殄梟獍而化龍蛇者卒成朝著和泰之福尤嚴於扶忠斥邪之際界限截然顚沛罔變以臣不肖無能爲役而不幸比年以來世變層生路逕多歧氣勢滋長爻象之可憂有倍於前時間因對揚明旨只急於世道之計未暇顧利害之私一箇權度隨時弛張自有所受則彼傍伺之徒至引先故敢欲嘗試其疑亂之計不自覺手脚畢露者良亦可哀也抑臣之反躬愧惕則有之不量力分猥承委寄不能裨平明之治馴服群心適足令傾危之機玷累聖化終不免爲負國辱先之歸莫非臣罪尙誰尤哉以臣至庸陋之資至畸危之蹤適値至多艱之會忝竊至難勝之任灼知其無補於國事有害於身計而拚廉忍羞蹲仍匪據之地夫豈臣全失常性而然哉亶以前後陳懇不啻瀝血而誠未上格反速誤恩慙惶震懼姑未敢連事瀆擾然中心悶瞀則甚於縛者之求解矣目今鼎席新備宸憂可紓若臣遭罹之奇怪情踪之臲卼秪合永謝朝籍亟返本分仰惟殿下天地父母於臣想不待臣言之畢而必有以惻然垂矜伏乞還臣三字之銜假臣一日之喘得以避遠深穽全保餘景實終始復燾之澤也答曰省箚具悉卿懇見卿箚取閱對策入格諸作元無繼世作相四字莫見有拶逼處衆議喧騰云云安知非近日囂囂中所噂耶入格諸作付送史官爲譬卿惑卿覽必犁然然予則曰原初箚擧萬萬非意到予不多誥卿須安心日間當有召命自餘容竢面宣仍傳曰此批答遣史官傳諭于領議政
정조 11년
副校理金履翼修撰洪樂貞等箚曰伏以持平張至冕以臣姿性庸鈍言議巽軟淸朝言責本不近似而往在昨冬適叨見職猥隨同臺獲登前席而長官做錯至於引避而蒙允諸僚擧措未免或留而或出筵奏箚論迭出玉署臣亦被論中一耳追惟至今慙恧如昨豈或以時日稍久乃敢爲冒玷之計而且以禮堂銓長發啓事伊後聖敎至嚴且截臣於是尤不勝惶蹙之至夫挺身肆擬情莫掩於顧瞻循例呈單罪不止於微眚故公議所激果有論啓而只緣臣言辭反欠於別白論勘自失於輕重荐被嚴敎責至譴罷尙今愧恧如負大何由前則擧措乖當以至見輕於同朝由後則誠意淺薄不能見孚於君父以此以彼鐵限在前而適値動駕之在卽急於義分之粗伸章皇肅命冒沒陪班而因仍蹲據有靦面目昨又日暮今始來避揆以臺體所失尤大引嫌而退做錯例推只出相規匪怒聖敎何用過引不可以此輕遞言官請持平張至冕出仕答曰省箚具悉處置事依施
정조 11년
丁未四月初八日辰時上御重熙堂右承旨與藥房提調入侍時右承旨李祖承假注書李德鉉記事官尹行任金祖淳提調徐有隣以次進伏訖有隣曰闕內入直官員及將士等昨年閏七月禮葬時皆於弘化門內擧哀矣今番小祥日入直官員及將士等望哭之節何以爲之乎上曰與時御所行禮時有異置之可也出擧條命退承史以次退出
정조 11년
丁未四月初八日午時上御重熙堂都承旨入侍時行都承旨沈豐之記事官金孝建李相璜金祖淳以次進伏訖上曰雨意終不止動駕時軍兵之沾濕可悶當觀勢進發時刻臨時取稟可也上曰今日坐直誰也豐之曰右承旨同副承旨坐直矣上曰連日雨下農形則似無憂矣豐之曰以今所見可謂豐占矣命退承史以次退出
정조 11년
丁未四月初八日申時上御誠正閣右副承旨與監印堂上入侍時右副承旨曺允大假注書李德鉉記事官李相璜金祖淳監印堂上鄭昌順以次進伏訖上謂昌順曰頒敎文存拔視物力多少爲之可也昌順曰關係彼人事皆謄之乎上曰依卿所奏爲之可也命退諸臣以次退出
정조 11년
丁未四月初八日酉時上御熙政堂右副承旨同副承旨與大臣來待諸臣御史入侍時右副承旨曺允大同副承旨洪仁浩假注書李德鉉記事官李相璜金祖淳右議政兪彦鎬吏曹判書尹蓍東兵曹判書金履素有司堂上徐有隣李在簡李秉模吏曹參議李集斗兵曹參知李夔御史沈煥之以次進伏訖彦鎬進前曰朝晝異候聖體若何上曰一樣矣彦鎬曰王大妃殿氣候若何上曰一樣矣彦鎬曰惠慶宮氣候若何上曰一樣矣上命御史進前讀奏書啓及別單訖上命吏兵判覆奏蓍東曰此湖西暗行御史沈煥之書啓也監司金光默謹厚鍊達撫慰彈壓而數邑災結之瞞報磨勘焉可無不察之責爲辭災年之俵災一事爲道臣者所當詳審廉按俾無混分濫受之弊而旣登繡啓不可無警忠淸監司金光默從重推考何如上曰依爲之出擧條蓍東曰此湖西暗行御史沈煥之書啓也扶餘前縣監尹得愚虛倉積而成簿剩稅結而集錢私客之聽其奸猾農戶之給其空殼竝宜重繩爲辭公州前判官徐直修賑貲專畀府吏任饑簿之增刪災結移劃市倉竝稅穀而上下加資帖文之或勒授或加捧作弊多端災結加報之給民災劃紙價自歸私用爲辭庇仁前縣監李運彬農戶排糶一月一巡而有頷顑之愁賑粥調或啜或吐而有彷徨之歎災結濫報添入田稅中而加捧竝入於廉問捧招於各人爲辭三邑守令御史雖已罷黜而不可不嚴査重勘令該府拿問定罪何如上曰依爲之出擧條蓍東曰此湖西暗行御史沈煥之書啓也燕歧縣監崔熽野有饑色邑多謗言災結則未徧於窮民之陳疇軍政則多歸於奸吏之私簿倉儲精實半入於吏鄕之幻弄代捧空殼勒分於村里之頷顑爲辭全義縣監黃胤錫一縣政事皆與吏鄕爲謀農戶之排糶或有蹊逕飢口之入簿或因顔情衙奴執杖於縣庭座首常至於衙軒爲辭或請譴罷或以爲難任字牧兩邑守令竝罷黜何如上曰依爲之出擧條蓍東曰此湖西暗行御史沈煥之書啓也林川前郡守金載久得一郡善治之名經三載考績之例吏憚剛明民稱懷保然而官需米混入大同條每石加升捧留于浦口民家者猶爲三百餘石人則謂因循於襲謬而按法之際宜令勘處爲辭治績則有褒無貶而需米之加斗換捧揆以法例宜有罪責該郡守令該府拿問處之何如上曰依爲之出擧條蓍東曰此湖西暗行御史沈煥之書啓也淸州牧使李學源洪州牧使安廷玹大興郡守尹光濩韓山郡守金聖規舒川郡守洪履健天安郡守趙鼎玉定山縣監許霔鴻山縣監李廷仁靑陽縣監崔弘毅藍浦縣監洪檊結城縣監韓德厚保寧縣監李日運禮山縣監申史源新昌縣監南履範牙山縣監李亨正木川縣監鄭杆稷山縣監李弘源或褒譽而無優異之績或論貶而無顯疵之政振威縣令李恒演龍仁縣監李牧永廣州府尹李泰永沿路聞見略略陳列亦無純褒與顯貶已上諸邑守令竝置之何如上曰依爲之出擧條蓍東曰此湖西暗行御史沈煥之書啓也所論列閫帥營將邊將竝令兵曹稟處何如上曰依爲之出擧條履素曰此湖西暗行御史沈煥之書啓也以爲兵使具世勣政多昏謬謗因鄙瑣縱校弄權賣婢假帖營倉穀物留庫餉米或付之吏校任其幻弄或托以改修擅爲發賣至若逆家私人之倚勢用事者尙置校吏之列不得斥退依舊任用云矣世勣許多不職之狀繡啓若是論列如此之人不可仍置於制閫之任當該兵使具世勣拿問定罪何如上曰依爲之出擧條履素曰此湖西暗行御史沈煥之書啓也以爲水使沈御下寬平雖欠威重修禁見憚撫摩得宜俱涉可嘉淸州營將申大順洪州營將申啓文等或曰始無疵譽或曰治盜剛明云蓋此三人雖乏著異之績亦無疵毁之端公州營將申光復頗欠剛猛乃有瑣謗而已經道臣之警勵云今不必追理竝姑置之何如上曰依爲之出擧條蓍東曰此湖西暗行御史沈煥之書啓別單也保寧士人鄭爀臣年近七十多讀庸學子耕婦耘不與人交似此等人未敢遽謂經明行修而猶可謂之讀書山中固窮潔身之士爲辭御史今旣登聞自臣曹卽爲調用以示朝家褒奬之意何如上曰依爲之出擧條上曰政官牌招開政出榻敎上曰吏曹參判前望單子入之待下批牌招察任出榻敎有隣曰此忠淸道暗行御史沈煥之別單也以爲淸州故士人卞益夏以孝子名焉而行績之可信者益夏之早歿也文純公權尙夏祭文有曰斯文不幸而世道之阨歟仍題其旌曰孝子保寧故士人金光纘亦以孝子名焉而行蹟之可信者光纘之歿也故判書臣尹鳳九輓詞有曰應知採訪重宸聞佇看閭旌大字煌定山故士人韓逵故師傅胤明之後而兩世孝行名于本鄕事蹟詳在儒生呈文中似此三人宜有褒美之典洪州故士人韓興源妻姜氏素有貞潔之行及其夫死之日從容理事引刀自裁其烈節亦宜有褒美之典云矣卞益夏旣有先正孝子之題金光纘又有儒賢旌閭之奬事之徵信無過於此韓興源妻姜氏從夫就義烈節卓然竝當施以旌閭之典韓逵兩世孝行名于一鄕儒生公議具在呈單亦當施以給復之典係關恩褒臣曹不敢擅便上裁何如上曰依爲之出擧條命書傳敎曰湖南繡衣之回見書啓人才搜訪一款未免漏却以本道幅員之廣豈無一人忠信而繡衣之過於審愼竟無一人薦似甚以爲慨歎今見湖西御史書啓且聞筵奏其人年迫七十潔身窮經子耕婦耘以爲食山外無所求云似此之人豈可終老山中該曹收用雖有覆處此等承傳易致因循保寧士人鄭爀臣今日政初仕調用如無窠轉陞作窠擬入仍令上來謝恩命退諸臣以次退出
정조 11년
行都承旨沈豐之病左承旨李亨元坐右承旨李祖承坐直左副承旨洪義榮坐右副承旨曺允大坐同副承旨洪仁浩坐直注書金孝建仕一員未差假注書李德鉉仕直事變假注書張錫胤仕
정조 11년
洪義榮啓曰來十一日輪對以專經文臣殿講相値頉稟之意敢啓傳曰後日次來會
정조 11년
傳于李亨元曰下直閫帥守令留待
정조 11년
傳于洪仁浩曰左承旨與下直閫帥守令入侍
정조 11년
備忘記鐵原都護府使金明遇下直長弓一張長箭一部片箭一部筒兒一箇賜給
정조 11년
洪仁浩啓曰今日朝講兩司不備時刻已過依例頉稟之意敢啓傳曰知道
정조 11년
傳于洪仁浩曰經筵事體本自至嚴且重會且歸矣大關朝體故事朝講之因臺諫不備頉稟雖以一二近例言之如有不得不頉稟大臣必筵奏箚論未嘗無一言退去矣今日兩司事雖未知實狀情勢之如何事體則誠萬萬未安當該兩司諸臺竝罷職不言玉堂似緣生疎爲先推考